Els ciutadans de la Unió Europea tenen el dret d'entrar a Dinamarca sense requerir cap permís especial.
Si l'estada és superior a tres mesos, haureu de sol·licitar el certificat de residència per a ciutadans de la Unió Europea.
Us recomanem que feu la sol·licitud el més aviat possible.
Trobareu informació sobre com registrar-vos a statsforvaltningen.dk (en anglès).
Si l'estada és superior a 6 mesos, necessitareu també obtenir un número d'identificació personal ( CPR-nummer ).
El CPR és el Sistema de Registre Civil.
Per a obtenir el CPR, haureu d'acreditar un lloc de residència en un municipi danès (contracte d'habitatge) i el certificat de residència.
El número de CPR i la targeta en sí, anomenada sunhedskort (targeta de salut), funcionen tant com a targeta sanitària com per a fer gestions amb el sector públic i les entitats bancàries.
Dinamarca és un país on els tràmits amb el sistema públic estan digitalitzats.
Hi ha diferents portals segons els serveis que necessiteu.
Un cop tingueu el CPR activat, obtindreu al Borger Service una targeta NemID, que és una targeta de codis que fa més segurs tots els tràmits online.
A les oficines de l' International Citizen Service, situades a Copenhaguen, Aarhus, Odense i Aalborg, us ajudaran amb la major part d'aquests tràmits i us orientaran en el procés.
Podeu consultar els portals denmark.dk i nyidanmark.dk per a obtenir més informació sobre els tràmits necessaris per a instal·lar-se a Dinamarca.
Trobar allotjament a les ciutats daneses pot ser complicat, sobretot a Copenhaguen.
Hi ha poca oferta de pisos i habitacions de lloguer en comparació amb la demanda, sobretot a les zones més cèntriques.
A les zones més rurals és més fàcil trobar allotjament.
Podeu buscar pis i/o habitació als següents portals web:
Hi ha molts casos de frau associats als lloguers.
Us recomanem sempre veure el pis i/ho habitació i no pagar mai cap dipòsit per avançat.
Si heu vingut a estudiar, teniu la possibilitat de tramitar l'habitatge a través de la universitat.
N'hi ha moltes que compten amb residències d'estudiants que posen a disposició dels alumnes.
Podeu consultar-ho amb la institució corresponent.
Dinamarca té un sistema de salut pública completament gratuït, al que teniu accés mitjançant la targeta groga ( sundhedskort ).
En el tràmit d'obtenció del CPR us assignaran un metge de capçalera proper a la vostra adreça.
Els visitants temporals podeu utilitzar els serveis mèdics a Dinamarca en cas d'emergència mitjançant la Targeta Sanitària Europea.
El telèfon d'emergències a Dinamarca és el 112.
Els hospitals públics són competència regional.
Hi ha un número d'hospitals privats, però representen menys de l'1% total de llits.
El sistema sanitari està altament digitalitzat.
Moltes consultes mèdiques permeten demanar cita online i els pacients compten amb historials digitals.
Trobareu més informació sobre el sistema sanitari a lifeindenmark.borger.dk.
A Dinamarca el transport per excel·lència és la bicicleta, que, sobretot a les zones més urbanitzades, s'utilitza tot l'any.
Hi ha també una xarxa pública d'autobusos i trens ben equipada arreu del país, a més del metro a la capital.
Podeu consultar rutes, horaris i freqüències a rejseplanen.dk.
Tret del visitant temporal, el rejsekort us facilita i abarateix l'ús del transport públic.
Tots els estrangers majors d'edat en possessió d'un número CPR tenen accés gratuït a un curs de llengua danesa.
És un curs de 250 hores que s'ha de completar en un període de 18 mesos des de la data d'obtenció del CPR.
Segons el nivell assolit a l'acabar aquests primers 18 mesos, és possible cursar gratuïtament tres anys addicionals.
Les normes per a aprendre danès poden variar segons el municipi.
Us en podeu informar a les pàgines web pertinents.
A Dinamarca hi ha una comunitat catalana inscrita oficialment al registre de la Generalitat de Catalunya, que és Catalans DK.
El sistema educatiu danès compta amb diferents nivells d'educació totalment gratuïts, amb excepció dels primers 6 anys, on els pares es fan càrrec d'una part del preu (que és proporcional als ingressos de la unitat domèstica).
El vuggestue o dagpleje (0-3 anys) i el b ørnehave (3-6 anys) són opcionals i es consideren una entrada important dins la vida institucional danesa.
El f olkeskole (6-16 anys) són 9 anys d'educació obligatòria i el gymnasium (16-19 anys) equival al batxillerat.
L'educació superior inclou institucions de formació artística, universitats (graus de 3 anys i màsters de 2 anys), col·legis tècnics (educacions tècniques de 2 o 3 anys) i acadèmies de negocis (institucions que ofereixen cicles de formació que donen pas a incorporar-se en un grau universitari)
Per a accedir a un grau o màster universitari és necessari presentar un certificat de nivell de l'idioma en què es cursi el programa: danès o anglès.
Al portal web studyindenmark.dk trobareu informació respecte als màsters i graus universitaris.
Per a més informació sobre el sistema educatiu danès en general, podeu consultar la pàgina web del Ministeri d'Educació i el Ministeri de Ciència, Innovació i Educació Superior.
Per a trobar feina a Dinamarca podeu consultar les següents pàgines web:
A Dinamarca també és comú utilitzar la xarxa social per a trobar feina, així com també contactar directament l'empresa desitjada per a sol·licitar feina, fins i tot si no han publicat cap vacant.
Per a més informació sobre com buscar feina a Dinamarca, podeu consultar les pàgines workindenmark.dk, denmark.dk i nyidanmark.dk.
A borger.dk podeu consultar les normes oficials per a treballar a Dinamarca com a estranger.